หุ้นยุโรปปิดวานนี้ร่วง วิตกตลาดบอนด์ถูกกระหน่ำขาย
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (12 พ.ค.) เนื่องจากนักลงทุนยังคงวิตกกังวลเกี่ยวกับปัญหาหนี้สินของกรีซ หลังจากรมว.คลังกรีซได้ออกมายอมรับว่า กรีซอาจเผชิญปัญหาการขาดสภาพคล่อง 
13 พ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปิดวานนี้ (12 พ.ค.) ร่วงลง 1.3% ปิดที่ 396.09 จุด, ดัชนี CAC-40 ตลาดหุ้นฝรั่งเศสปิดที่ 4,974.65 จุด ลดลง 53.22 จุด หรือ -1.06%, ดัชนี DAX ตลาดหุ้นเยอรมันปิดที่ 11,472.41 จุด ร่วงลง 200.94 จุด หรือ -1.72% และดัชนี FTSE 100 ตลาดหุ้นลอนดอนปิดที่ 6,933.80 จุด ลดลง 96.05 จุด หรือ -1.37%
ตลาดหุ้นยุโรปร่วงลงเนื่องจากความวิตกกังวลเกี่ยวกับตลาดพันธบัตรที่ถูกกระหน่ำขายอย่างหนัก ส่งผลให้อัตราผลตอบแทนพันธบัตรอายุ 10 ปีในสหรัฐ เยอรมนี อิตาลี และสเปน ปรับตัวสูงขึ้น ทั้งนี้ แรงขายพันธบัตรสหรัฐประเภทอายุ 10 ปีส่งผลให้อัตราผลตอบแทนดีดตัวแตะระดับ 2.357% เมื่อวานนี้ เพื่มขึ้นจาก 2.13% เมื่อวันก่อน ขณะที่อัตราผลตอบแทนของพันธบัตรเยอรมนีประเภทอายุ 10 ปีพุ่งแตะระดับ 0.72% เพิ่มขึ้นจาก 0.52% เมื่อวันก่อน ส่วนผลตอบแทนพันธบัตรสหรัฐอายุ 30 ปีทะยานแตะ 3.1% ซึ่งเป็นระดับสูงสุดในรอบ 6 เดือน
นอกจากนี้ ตลาดยังได้รับแรงกดดันจากความวิตกกังวลเกี่ยวกับปัญหาหนี้กรีซ หลังจากนายยานิส วารูฟากิส รมว.คลังกรีซ เปิดเผยว่า กรีซอาจเผชิญวิกฤตสภาพคล่องในช่วง 2 สัปดาห์ข้างหน้านี้ โดยระบุว่าสถานการณ์ทางการเงินของกรีซเป็นประเด็นที่มีความเร่งด่วนอย่างมาก
กรีซมีเวลาจนถึงสิ้นเดือนมิ.ย.เพื่อที่จะบรรลุข้อตกลงด้านการปฏิรูปกับบรรดาเจ้าหนี้ ขณะที่ฐานะการคลังของประเทศย่ำแย่ลงมากจนกระทั่งต้องขอความช่วยเหลือจากหน่วยงานของรัฐบาลภายในประเทศ ทั้งนี้ วิกฤตหนี้สินของกรีซจุดปะทุให้มีกระแสคาดการณ์ว่ากรีซอาจผิดนัดชำระหนี้และอาจต้องพ้นจากการเป็นสมาชิกของยูโรโซน
หุ้นสายการบินอีซีเจ็ทร่วงลง 9.8% หลังจากอีซีเจ็ทระบุว่า การยกเลิกเที่ยวบินในเดือนเม.ย.ซึ่งเป็นผลมาจากเหตุการณ์ประท้วงในฝรั่งเศสนั้น อาจส่งผลกระทบต่อกำไรก่อนหักภาษีของบริษัท ส่วนหุ้นคาร์ลสเบิร์ก ดิ่งลง 4.7% หลังจากบริษัทเปิดเผยว่าตลาดเบียร์ในรัสเซียซบเซาลงในไตรมาสแรกปีนี้
ขณะที่นักลงทุนจับตาดูข้อมูลเศรษฐกิจของประเทศยูโรโซนในวันนี้ รวมถึงจีดีพีไตรมาสแรกของฝรั่งเศส เยอรมนี และอิตาลี รวมทั้งการผลิตภาคอุตสาหกรรมของสหภาพยุโรปเดือนมี.ค. และจีดีพีเบื้องต้นของสหภาพยุโรปช่วงไตรมาส 1/2558